Broj: 711-I-271-M-12/23-02-24

Zagreb, 3. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Igora Butorca, direktora trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata,** za davanjem mišljenja Povjerenstva, na 202. sjednici, održanoj 3. veljače 2023., daje sljedeće

**MIŠLJENJE**

1. **Igor Butorac,** **direktor trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata, obveznik je ZSSI-a i na istoga se, između ostalih, primjenjuje i odredba članka 17. ZSSI-a.**

1. **Na temelju članka 18. stavka 1. ZSSI-a obveznik Igor Butorac ne može istovremeno uz obnašanje dužnosti direktora trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata biti član uprave trgovačkog društva Hrvatski nogometni klub Rijeka sportsko dioničko društvo Rijeka za obavljanje sportskih djelatnosti.**
2. **Na temelju članka 18. stavka 5. ZSSI-a obveznik Igor Butorac može istovremeno uz obnašanje dužnosti direktora trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata, biti član Nadzornog odbora Zajednice sportskih udruga Grada Rijeke i član Nadzornog odbora Plivačkog kluba Primorje bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je Igor Butorac, direktor trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata. U knjigama ulazne pošte Povjerenstva zahtjev je zaprimljen 20. siječnja 2023. pod poslovnim brojem 711-U-717-M-12/23-01-1, povodom kojeg se vodi predmet broj M-12/23.

Člankom 3. stavkom 1. točkom 40. ZSSI-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Stoga je i obveznik Igor Butorac povodom obnašanja dužnosti direktora trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata, a koje je u 100% vlasništvu Grada Rijeke, dužan pridržavati se svih odredbi ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu za davanjem mišljenja obveznik postavlja pitanje je li kao direktor trgovačkog društva Rijeka sport d.o.o. obveznik u smislu čl. 17. ZSSI-a ili samo u smislu članka 3. stavak 1. točka 40. ZSSI-a . Također, postavio je upit je li u sukobu interesa kao član Nadzornog odbora Zajednice sportskih udruga Grada Rijeke i Plivačkog kluba Primorje, uz napomenu da navedene dužnosti obnaša volonterski te nalazi li se u sukobu interesa kao član Uprave HNK Rijeka s.d.d., koju dužnost obnaša također volonterski. Zaključno, postavio je upit može li nakon što prestane biti član Uprave HNK Rijeka s.d.d. primati naknadu ili ostvarivati primitke od HNK Rijeka po osnovi Ugovora o dodatnom radu u smislu odredbe članka 18. Zakona o radu za obavljanje poslova savjetnika uprave za ekonomska pitanja.

Člankom 18. stavkom 1. ZSSI-a obveznicima je beziznimno zabranjeno da za vrijeme obnašanja dužnosti budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe.

Uvidom u sudski registar Trgovačkog suda u zagrebu utvrđeno je da je pod brojem MBS: 040239275 upisano trgovačko društvo RIJEKA SPORT društvo s ograničenom odgovornošću za upravljanje, održavanje i izgradnju sportskih i drugih objekata.

Slijedom navedenog, obveznik Igor Butorac ne može istovremeno uz obnašanje dužnosti direktora trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata biti član Uprave drugog trgovačkog društva Hrvatski nogometni klub Rijeka sportsko dioničko društvo Rijeka za obavljanje sportskih djelatnosti. Sukladno članku 17. ZSSI-a obveznik može za vrijeme profesionalnog obnašanja dužnosti privremeno i povremeno obavljati poslove savjetnika Uprave ako se ne radi o poslovima upravljanja, a u smislu redovitog i stalnog zanimanja ako Povjerenstvo izda prethodno odobrenje sukladno stavku 2. navedenog članka, koje obveznik može tražiti posebnim zahtjevom.

Člankom 18. stavkom 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

 Zakonom o udrugama („Narodne novine“, br. 74/14., 70/17., 98/19. i 151/22.) je u članku 20. stavku 1. propisano da se udruge mogu udruživati u savez, zajednicu, mrežu, koordinaciju ili drugi oblik udruživanja neovisno o području svoga djelovanja i slobodno utvrđivati naziv toga oblika udruživanja te da takav oblik udruživanja može imati svojstvo pravne osobe i na njega se na odgovarajući način primjenjuju odredbe toga Zakona.

Uvidom u Statut Plivačkog kluba „Primorje Rijeka“ utvrđeno je da je isti ustrojen kao udruga, dok je uvidom u Registar udruga Republike Hrvatske utvrđeno da je pod brojem 08000371 upisana Zajednica sportskih udruga Grada Rijeke „Riječki sportski savez“.

Povjerenstvo stoga ističe da sukladno odredbama ZSSI-a nema zapreke da Igor Butorac, direktor trgovačkog društva RIJEKA SPORT d.o.o. za upravljanje, održavanje i izgradnju sportskih i drugih objekata, kao obveznik u smislu istoga Zakona, prihvati dužnost člana Nadzornog odbora Zajednice sportskih udruga Grada Rijeke i Plivačkog kluba Primorje, u okviru prava da bude član upravnih i nadzornih tijela najviše dviju neprofitnih udruga i zaklada. Za obavljanje dužnosti člana nadzornog odbora spomenutih udruga obveznik ZSSI-a sukladno članku 18. stavku 5. ZSSI-a nema pravo na naknadu ili primanje dara u toj ulozi, osim prava na naknadu putnih i drugih opravdanih troškova.

Također, Povjerenstvo ukazuje da bi u slučaju kada bi trgovačko društvo RIJEKA SPORT d.o.o. odlučivalo o financiranju Zajednice sportskih udruga Grada Rijeke ili Plivačkog kluba Primorje, obveznik Igor Butorac bio dužan izuzeti se od svakog, pa i posrednog oblika odlučivanja o dodjeli financijskih sredstava gore navedenim udrugama.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Igor Butorac, putem e-mail adrese
2. Objava na internetskoj stranici Povjerenstva
3. Pismohrana